Tweede verdagte vas vir Oranjeville-aanvalDie ongelukstoneel buite Sasolburg. Foto: Verskaf ŉ Tweede verdagte in die plaasaanval op Ronnie Brand van Oranjeville in die Vrystaat is die naweek aangekeer. Konst. Josephine Rani, polisiewoordvoerder, het Maandag aan Maroela Media gesê die verdagte (32) is Vrydag in Deneysville, sowat 25 km van Oranjeville, in hegtenis geneem. Maroela Media het vroeër berig Brand is ŉ week gelede op sy plaas naby die Jim Fouché-vakansieoord buite die dorp met ŉ moersleutel aangerand waarna twee verdagtes met sy selfoon en ander items in sy bakkie gevlug het. Daar word in dié stadium beweer dat albei verdagtes kort ná die voorval in ŉ ongeluk met die gesteelde bakkie buite Sasolburg betrokke was. Een van die verdagtes is in die ongeluk dood en sy makker was sedertdien soek. Volgens Rani het die tweede verdagte geen sigbare beserings in die ongeluk opgedoen nie. “Sy betrokkenheid [in die aanval], asook die bewering dat hy ook in die voertuig was wat omgeslaan het, vorm deel van die ondersoek,” het sy gesê. Die man sal na verwagting binnekort in die Heilbron-landdroshof verskyn op aanklagte van huisroof, motordiefstal en aanranding.